“ทองฟิวเจอร์” ร่วงจ่อหลุด 2,000 เหรียญ เซ่นดอลลาร์แข็งค่า
“ทองฟิวเจอร์” ร่วง 1% ใกล้หลุด 2,000 ดอลลาร์ ขณะที่นักลงทุนพากันเทขายทองเพื่อทำกำไร หลังราคาพุ่งขึ้นก่อนหน้านี้ โดยราคาทองยังถูกกดดันจากการแข็งค่าของดอลลาร์ รวมถึงกังวลเฟดเดินหน้าขึ้นดอกเบี้ย
“ทองฟิวเจอร์” ร่วง 1% ใกล้หลุด 2,000 เหรียญ ขณะที่นักลงทุนพากันเทขายทองเพื่อทำกำไร หลังราคาพุ่งขึ้นก่อนหน้านี้ โดยราคาทองยังถูกกดดันจากการแข็งค่าของดอลลาร์ รวมถึงกังวลเฟดเดินหน้าขึ้นดอกเบี้ย
10 เม.ย. 2566

ผู้สื่อข่าวรายงานว่า ราคาทองฟิวเจอร์ ร่วงลงกว่า 1% ใกล้หลุดระดับ 2,000 ดอลลาร์ ท่ามกลางความกังวลที่ว่า ธนาคารกลางสหรัฐ (เฟด) จะยังคงเดินหน้าปรับขึ้นอัตราดอกเบี้ยเพื่อสกัดเงินเฟ้อ
นอกจากนี้ นักลงทุนพากันเทขายทองเพื่อทำกำไร หลังราคาพุ่งขึ้นก่อนหน้านี้
ณ เวลา 20:21 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนมิ.ย. ลบ 20.80 ดอลลาร์ หรือ 1.03% สู่ระดับ 2,005.60 ดอลลาร์/ออนซ์
โดยราคาทองยังถูกกดดันจากการแข็งค่าของดอลลาร์ ซึ่งจะลดความน่าดึงดูดของสัญญา โดยทำให้สัญญาทองมีราคาแพงขึ้นสำหรับผู้ถือครองเงินสกุลอื่น
ขณะที่ซิตี้กรุ๊ปออกรายงานคาดการณ์ว่า เฟดจะปรับขึ้นอัตราดอกเบี้ย 0.25% อีก 3 ครั้งในปีนี้ ซึ่งจะส่งผลให้อัตราดอกเบี้ยของเฟดแตะระดับสูงสุด 5.50-5.75% ท่ามกลางเงินเฟ้อที่พุ่งสูง และตลาดแรงงานที่แข็งแกร่ง
“ไม่เพียงแต่ปัจจัยตลาดแรงงานที่แข็งแกร่งและเงินเฟ้อสูงจะทำให้เฟดไม่มีแนวโน้มปรับลดอัตราดอกเบี้ย แต่เราเห็นว่าการที่เงินเฟ้ออยู่ในภาวะแข็งแกร่งเกินไปอย่างต่อเนื่อง รวมทั้งการเปิดเผยตัวเลข CPI ในสัปดาห์นี้ที่อาจดีดตัวขึ้น 0.5% เมื่อเทียบรายเดือน จะทำให้เฟดปรับขึ้นอัตราดอกเบี้ยอีกหลายครั้ง” รายงานระบุ
โดยล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 71.9% ที่เฟดจะปรับขึ้นอัตราดอกเบี้ย 0.25% สู่ระดับ 5.00-5.25% ในการประชุมวันที่ 2-3 พ.ค. และให้น้ำหนักเพียง 28.1% ที่เฟดจะคงอัตราดอกเบี้ยที่ระดับ 4.75-5.00%
นอกจากนี้ นักลงทุนจับตาตัวเลขเงินเฟ้อ รวมทั้งรายงานการประชุมของเฟดที่จะมีการเปิดเผยในวันพุธที่ 12 เม.ย. โดยสหรัฐจะเปิดเผยดัชนีราคาผู้บริโภค (CPI) ประจำเดือนมี.ค. รวมทั้งรายงานการประชุมนโยบายการเงินของเฟดประจำวันที่ 21-22 มี.ค.66 ในวันดังกล่าว